רוביק דנילוביץ'

ראובן (רוביק) דנילוביץ' (נולד ב-24 בינואר 1971) הוא ראש עיריית באר שבע השמיני, מאז שנבחר לראשות העיר לראשונה בנובמבר 2008. דנילוביץ' נולד וגדל בשכונה ג' בבאר שבע לרחל כהן, ילידת תוניסיה, ולאליהו דנילוביץ', יליד הארץ ממוצא בלארוסי ומצרי. במשפחתו ארבעה אחים. למד בבית הספר היסודי "תומר" וסיים את לימודי התיכון במקיף ד'. בצעירותו שיחק כדורגל ושימש כקפטן קבוצת הנוער של הפועל באר שבע. הוא החל בפעילות פוליטית מגיל צעיר, במסגרת מפלגת העבודה ושימש בין היתר כיו"ר המשמרת הצעירה ויו"ר צעירי המפלגה בנגב. שירת בצה"ל כמש"ק משמעת בבסיס שדה תימן, אוגדה 560. לאחר מכן השלים בגרות במכללת קיי. בהמשך למד באוניברסיטת בן-גוריון לתואר משולב בלימודי מדינת ישראל ופוליטיקה וממשל. במקביל הקים את התא הפוליטי-חברתי "אופק" והחל בפעילות פוליטית בתוך הקמפוס, על אף שזו נאסרה על ידי האוניברסיטה. בהמשך נבחר למועצת הסטודנטים של אגודת הסטודנטים של אוניברסיטת בן-גוריון בנגב. לקראת הבחירות לרשויות המקומיות ב-1998 עמד בראש קבוצת צעירים ששכנעה את יעקב טרנר לרוץ לראשות העירייה (בראש רשימה עצמאית, אך בתמיכת מפלגת העבודה). אחרי שטרנר נבחר, מונה דנילוביץ' לסגן ראש העירייה והועמד בראש "אגף הצעירים" שהוקם למענו. כסגן ראש עיר נחשב דנילוביץ' לנאמנו הקרוב של טרנר. דנילוביץ' הוביל הקמה של מרכז סטרטאפ, הכוונה וייעוץ לצעירים בבאר שבע. לקראת הבחירות המוניציפליות ב-2003 הקים דנילוביץ' רשימה עצמאית של צעירים בשם "קדימה באר שבע", שהייתה מורכבת כולה מצעירים, בשילוב מלא ושוויוני של נשים (ביניהן דוקטור חפצי זוהר). בבחירות הפתיעה הרשימה והייתה לסיעה הגדולה במועצת העירייה, עם שבעה מנדטים. אחרי הבחירות מונה דנילוביץ' לממלא מקום ראש העירייה וראש אגף החינוך. בתפקיד זה פעל לביטול חטיבות הביניים בעיר, למרות התנגדות משרד החינוך לצעד כזה במנותק מיישום דו"ח דוברת. הוא איחד בתי ספר קטנים בעיר, במטרה לאפשר לתלמידים מגוון רחב של מגמות ושעות לימוד רבות יותר. במהלך כהונתו כמחזיק תיק החינוך הקים את בית הספר למחוננים ומצטיינים בעיר – "מעוף". לקראת הבחירות המוניציפליות ב-2008, סקרים שנערכו הראו בעקביות על פופולריות רבה של דנילוביץ', גם מול טרנר. דנילוביץ' קיווה שטרנר יפרוש ויעניק לו את תמיכתו להתמודדות על ראשות העירייה, אולם לאחר תקופה ארוכה של התלבטות החליט טרנר לרוץ לקדנציה נוספת לראשות העיר. למרות זאת החליט דנילוביץ' להתמודד מולו על ראשות העירייה. לאחר מערכת בחירות טעונה בה שני השותפים לשעבר חשו נפגעים זה מזה, נבחר דנילוביץ' עם כ-60% מהקולות. שלושה שבועות בלבד לאחר כניסתו לתפקיד ראש העיר, נאלץ דנילוביץ' להתמודד, לראשונה בתולדות העיר, עם רקטות שנורו לעבר העיר במבצע עופרת יצוקה. הוא הורה על סגירת בתי הספר שלא היו ממוגנים ובעקבות החלטה זו נמנע אסון כבד כאשר ביום שאחרי, פגעה רקטה בכיתה בבית הספר התיכון מקיף א' בעיר. דנילוביץ' החל בתנופת בנייה נרחבת בעיר, סלילת כבישים, שבילי הליכה חדשים ועוד. הוא החל בבניית מיזמים שחיזקו את מעמדה של העיר כמטרופולין, בהם הקמתם של אצטדיון טרנר ואולם הקונכייה. דנילוביץ' החל ביצירת מיזמים תרבותיים, חינוכיים ותיירותיים בהם שביל סובב באר שבע, עליו זכתה העיר בפרס סביבתי של איגוד המטיילים האירופי לשנת 2012 נטיעת חורשות, מיזם נווה מדבר עירוני – בניית עשרות אלמנטים של מים, ג'טים, מפלים ומזרקות בכיכרות, שעליהן זכתה העיר ב"אות העיצוב", אמפיתיאטרון הגדול ביותר בישראל, אגם מלאכותי בשטח של 90 דונם, בפארק נחל באר שבע, פארק קרסו למדע, סקייטפארק באר שבע ותיאטרון הפרינג' באר שבע וחידושה של התחנה המרכזית של באר שבע. בעת כהונתו של דנילוביץ' הוקם ונחנך פארק גב ים נגב לתעשיות היי-טק בסמוך לאוניברסיטת בן-גוריון. הוא פעל לחיזוקה של האוניברסיטה, במטרה למשוך לעיר אוכלוסייה משכילה ואמידה מכל חלקי הארץ. בסמוך לקריית ההיי-טק החלו להקים בסיסים ויחידות מודיעין ותקשוב. כמו כן, נבנה בשכונת רמות בית ספר למודיעין. ביום העצמאות ה-64 של מדינת ישראל נבחר דנילוביץ' להדליק אחת משתים עשרה המשׂואות בהר הרצל. בבחירות לרשויות המקומיות שנערכו ב-22 באוקטובר 2013, זכה דנילוביץ' ברוב של מעל ל-92% מקולות הבוחרים ונבחר לכהונה שנייה. מפלגתו זכתה ברוב של 14 מושבים, מתוך 27 המושבים במועצת העיר, עלייה מ-8 מושבים. בשנת 2015 חתם דנילוביץ' עם ממשלת ישראל על הסכם גג שבמסגרתו התחייבו הצדדים לשווק 20,000 יחידות דיור בעשור, לצד סיוע כספי במיליארדי שקלים על מנת למשוך אוכלוסייה חדשה לעיר בעזרת חידוש תשתיות והקמתם של פארקים, מוסדות חינוך ומוסדות ציבור. במסגרת ההסכם מוקמות בעיר שכונות מגורים חדשות: כלניות, סיגליות, שכונת הפארק ועוד. בבחירות לרשויות המקומיות שנערכו ב-30 באוקטובר 2018, זכה שוב דנילוביץ' ברוב של למעלה מ-92% מקולות הבוחרים ונבחר לכהונה שלישית ברציפות. מפלגתו הגדילה את כוחה במועצה וזכתה ברוב של 16 מושבים, מתוך 27 המושבים במועצת העיר, עלייה מ-14 מושבים. דנילוביץ' יזם את הקמתו של רובע החדשנות הראשון בישראל, המשלב בין שכונות מגורים ותיקות (שכונות ג' וד') לבין אוניברסיטת בן-גוריון, המרכז הרפואי האוניברסיטאי סורוקה, פארק גב ים נגב וקריית התקשוב של צה"ל. בשנת 2021 יצא לאור ספרו האוטוביוגרפי "רק החולמים מגשימים", בהוצאת "כנרת זמורה דביר". לאחר הגשת הרשימות למועמדות לראשות העיר לקראת הבחירות לרשויות המקומיות, שהיו צפויות להתקיים באוקטובר 2023 ונדחו ל-2024, התברר כי דנילוביץ' הוא המועמד היחיד לראשות עיריית באר שבע. זאת, לראשונה בתולדות העיר. דנילוביץ' רווק ומתגורר בבאר שבע. ביום העצמאות ה-64 של מדינת ישראל נבחר להדליק אחת משתים עשרה המשׂואות בהר הרצל. ביוני 2015 זכה דנילוביץ באות "הגלובוס הירוק", בזכות "אימוץ ויישום חזון מתקדם לקיימות עירונית והובלת מהלך סביבתי מתמשך, שכלל הטמעת התחום במבנה הארגוני של העירייה, חיזוק כוח האדם המקצועי במערך העירוני, הובלת תהליכים מקיפים וארוכי טווח, הקצאת תקציבים נרחבים והקמת עוגנים סביבתיים בעיר". באוקטובר 2017 זכה באות אביר איכות השלטון. בשנת 2018 הוענק לדנילוביץ תואר דוקטור לשם כבוד מאוניברסיטת בן-גוריון בנגב. רוביק דנילוביץ', רק החולמים מגשימים, כנרת זמורה דביר, 2021. רוביק דנילוביץ', ברשת החברתית פייסבוק כפיר פפר, בקרוב אגיע רחוק, באתר nrg‏, 21 בפברואר 2002 בועז כהן, ‏"אני אעשה הכל, ממש הכל, כדי שיהיה ברור איפה המרכז התרבותי החדש של מדינת ישראל", באתר גלובס, 30 בדצמבר 2008 קובי מידן, ‏"אנשים בלילה" עם רוביק דנילוביץ', באתר iCast‏, 31 בינואר 2011 נתן ליפסון, ראש העיר באר שבע: עד 2020 - נבטל את המושג פריפריה, באתר TheMarker‏, 6 באפריל 2011 בת־חן אפשטיין אליאס, רוביק דנילוביץ': נלחם על הבית, באתר ישראל היום, 23 בנובמבר 2012 יאיר נתיב, ‏"מותה של אמי שינה את חיי", באתר ‏מאקו‏, 7 בפברואר 2013 שלומית צור, ‏"אין פריפריה; אנשים יגורו בבאר-שבע ויעבדו בת"א", באתר גלובס, 20 במאי 2013 דיאנה בחור ניר, אמי אמרה לי: "בחיים האמיתיים אין מלכים ונסיכים. זכור שאתה רק שליח", באתר כלכליסט, 27 ביוני 2013 3. רוביק דנילוביץ', באר שבע: עובד על אסטרטגיה לטווח הארוך, באתר פורבס – ראשי ערים מובילים בישראל, 10 באוקטובר 2013 יורם יובל, צפו: שיחת נפש עם רוביק דנילוביץ, באתר ynet, 22 במאי 2015 רותם שטרקמן וסמי פרץ, "אם היו לנגב מיליארדים שנתנו להתנחלויות או להתיישבות העובדת, היינו במקום אחר", באתר TheMarker‏, 17 בנובמבר 2016 סטלה קורין ליבר ואלי ציפורי, ‏"עיר שאינה חדשנית, יוזמת ושיתופית - אין לה זכות קיום", באתר גלובס, 8 באוקטובר 2017 יעקב אילון‏, רוביק דנילוביץ': "מפלגת העבודה הלכה שמאלה מדי", באתר וואלה, 31 במאי 2018 ועידת המשפיעים | הנגב - האתגר הלאומי, מעיני ראש העיר באר שבע, באתר ‏מאקו‏, 5 בספטמבר 2019 דני קושמרו, ‏הפרידה מאימא, החלום שהתנפץ, השמועות - והסיבה שעדיין לא התחתן: דנילוביץ' בריאיון חשוף, באתר ‏מאקו‏, 26 באוגוסט 2021 איתי אילנאי, "שואלים אותי, 'רוביק, הפכת לימני?' אבל אם לא נפעל בכוח, תהיה פה אנרכיה", באתר "ידיעות אחרונות", 8 באפריל 2022 נתי יפת, בדרך לבחירות, רוביק דנילוביץ' מתחמק מעימותים ולא מהסס לשתף פעולה עם עוצמה יהודית, באתר הארץ, 14 באפריל 2023 מיכל גרינברג, שמועות על בריאותו של טרנר מקטינות את סיכוייו לקדנציה נוספת, באתר הארץ, 31 במרץ 2008 מירן שפילברג, זמן הנגב, רוביק דנילוביץ': באתי ליעקב טרנר ואמרתי לו 'פה זה לא מונרכיה', באתר nrg‏, 11 בספטמבר 2008 נעמה טלמור, עדי שמחוביץ וקובי מנדל‏, מהפך בבאר שבע, שימור המצב הקיים בחיפה, באתר וואלה, 12 בנובמבר 2008 אור הלר ואלמוג בוקר, רקטת גראד פגעה בבית ספר בבאר שבע, באתר nana10‏, 31 בדצמבר 2008 עדי וולפסון, הביאו כבוד לנגב: פרס אירופי ירוק לבאר-שבע, באתר ynet, 7 באוקטובר 2012 אורי בינדר, באר שפע: לאחר שנים של הזנחה, בירת הנגב מתעוררת לחיים, באתר nrg‏, 9 בנובמבר 2011 יעקב לוי, עכשיו זה רשמי: באר שבע הופכת לעיר המים, mynet, ‏17 בינואר 2012 אריק מירובסקי, נחנך פארק ההיי-טק של גב ים בבאר שבע, באתר TheMarker‏, 20 באוגוסט 2013 בית ספר למקצועות המודיעין יוקם בבאר שבע, באתר וואלה, 22 ביוני 2009 שירלי סיידלר, רוביק דנילוביץ' הדהים את באר שבע עם ניצחון סוחף של 92%, באתר הארץ, 24 באוקטובר 2013 באר שבע: רוביק דנילוביץ' נבחר לכהונה שלישית ברוב מוחץ, באתר ynet, 31 באוקטובר 2018 התכנית להקמת רובע חדשנות במרכז העיר באר שבע, באתר רשות מקרקעי ישראל, 22 בינואר 2020 ראש העיר באר-שבע זכה ב"גלובוס הירוק". ומי עוד?, באתר ynet, 21 ביוני 2015 דני בלר, ראש עיריית באר שבע, רוביק דנילוביץ', זכה באות אביר איכות השלטון, באתר ברנז'ה, 18 באוקטובר 2017